नक्सल कमांडर संदीप यादव की 86 लाख रुपए की प्रॉपर्टी अटैच, ED की इस तरह के क्रिमिनल के खिलाफ पहली कार्रवाई

नई दिल्ली. एंटी मनी लांड्रिंग कानून के तहत इनफोर्समेंट डायरेक्टोरेट यानी ED ने किसी नक्सल कमांडर के खिलाफ पहली कार्रवाई की है। बिहार के रहने वाले माओवादी कमांडर संदीप यादव उर्फ ‘बड़के भैया’ के 86 लाख रुपए के एसेट्स ED ने अटैच कर दिए हैं। इसमें दोनों तरह की संपत्ति (चल और अचल) शामिल है।



ED कर रही थी जांच

- संदीप यादव के खिलाफ ED काफी वक्त से जांच कर रही है। न्यूज एजेंसी के मुताबिक, नक्सल कमांडर या इसी तरह के किसी क्रिमिनल के खिलाफ ED के द्वारा की गई यह पहली कार्रवाई है, जिसमें एसेट्स अटैच किए गए हों।

- जांच एजेंसी ने संदीप के साथ ही उसके परिवार के एसेट्स भी अटैच किए हैं। यह कार्रवाई एंटी मनी लांड्रिंग एक्ट के तहत की गई है।

मध्य जोन का इंचार्ज है संदीप

- जांच एजेंसी ने कहा कि संदीप बिहार-झारखंड में मौजूद नक्सलियों की मध्य जोन का इंचार्ज है। जो प्रॉपर्टी अटैच की गई है उनमें तीन प्लॉट्स भी हैं। ये प्लॉट बिहार के औरंगाबाद जिले में संदीप की पत्नी के नाम से हैं। इनके अलावा गया और दिल्ली के द्वारका में भी उसकी प्रॉपर्टीज हैं। इसके लिए संदीप के दामाद ने 10.43 लाख रुपए का पेमेंट किया था।

- इसके अलावा कुछ गाड़ियां और बैंक डिपॉजिट्स भी अटैच किए गए हैं। कुल मिलाकर 86 लाख रुपए की प्रॉपर्टी अटैच की गई है।

संदीप के खिलाफ 100 केस

- ED ने कहा कि संदीप के खिलाफ बिहार पुलिस ने 100 से ज्यादा एफआईआर दर्ज की हैं। उसके भाई धनिक लाल मंडल और बाकी फैमिली मेंबर्स के खिलाफ भी केस दर्ज हैं।

- एक बयान में एजेंसी ने कहा- जांच के दौरान पता लगा कि संदीप और उसके फैमिली मेंबर्स के पास कैश और दूसरे तौर पर करीब डेढ़ करोड़ की प्रॉपर्टी मौजूद है। इसमें से 86 लाख रुपए की प्रॉपर्टी अब तक सामने आ चुकी है। इसे अटैच कर दिया गया है।

- जांच एजेंसी के मुताबिक- नोटबंदी के बाद संदीप की फैमिली ने काफी ब्लैक मनी जमा किया था। इसकी भी जांच की जा रही है। इसी दौरान संदीप के दामाद ने अपने बैंक अकाउंट में करीब 15 लाख रुपए जमा किए थे। इतना ही अमाउंट एक छोटे दुकानदार के अकाउंट में भी डिपॉजिट कराया गया था।